b'\n_START_ARTICLE_\nO\xc4\x8detovski dopust\n_START_PARAGRAPH_\nO\xc4\x8detovski dopust je dopust, namenjen o\xc4\x8detom, da bi skupaj z mamo sodelovali pri negi in varstvu otroka. Poleg materinskega in star\xc5\xa1evskega dopusta gre za eno od star\xc5\xa1evskih pravic v skladu z Ministrstvom za delo, dru\xc5\xbeino, socialne zadeve in enake mo\xc5\xbenosti.\n_START_SECTION_\nUvedba in argumentacija\n_START_PARAGRAPH_\nMed prvimi, ki so se zavzele za o\xc4\x8detovski dopust (angl. paternity leave), so bile nordijske dr\xc5\xbeave \xe2\x80\x93 \xc5\xa0vedska, Islandija, Danska, Norve\xc5\xa1ka in Finska. Z namenom, da bi se spoprijela z diskriminacijo mater, je Norve\xc5\xa1ka leta 1993 prva predlagala iniciativo, imenovano \xe2\x80\x9cfather\xe2\x80\x99s quota\xe2\x80\x9d ali \xe2\x80\x9cdaddy quota\xe2\x80\x9d. Z njo je predvidela dolo\xc4\x8deno \xc5\xa1tevilo dni dopusta, ki jih lahko koristi izklju\xc4\x8dno o\xc4\x8de, sicer zapadejo. Leta 1995 je zgledu prva sledila \xc5\xa0vedska._NEWLINE_Ponudba \xc5\xbeenske delovne sile zaradi materinskega dopusta vsekakor upade, kar privede do vrzeli v karieri doti\xc4\x8dne \xc5\xbeenske ali v skrajnem primeru do njenega odhoda s trga delovne sile. Prav zato je mo\xc5\xbenost kori\xc5\xa1\xc4\x8denja o\xc4\x8detovskega dopusta izredno pomemben  vladni ukrep: zmanj\xc5\xa1ale naj bi se razlike med spoloma na trgu dela in hkrati dileme o odlo\xc4\x8ditvi glede nose\xc4\x8dnosti. Uvedbi o\xc4\x8detovskega dopusta se pripisuje tudi ru\xc5\xa1enje stereotipov o spolnih vlogah, kar \xc5\xa1ir\xc5\xa1e gledano spodbuja enakopravnost med spoloma.\n_START_SECTION_\nO\xc4\x8detovski dopust v Sloveniji\n_START_PARAGRAPH_\nZ letom 2018 ima o\xc4\x8de na razpolago 30 dni polno pla\xc4\x8danega dopusta. Prvih 15 koledarskih dni dopusta mora o\xc4\x8de izrabiti do \xc5\xa1estega meseca otrokove starosti, preostalih 15 koledarskih dni pa mora v strnjenem nizu izrabiti po koncu star\xc5\xa1evskega dopusta, najkasneje do konca prvega razreda osnovne \xc5\xa1ole otroka. S 1. 5. 2018 mora o\xc4\x8de prvih 15 koledarskih dni izkoristiti v obdobju od rojstva otroka do najpozneje enega meseca po poteku star\xc5\xa1evskega dopusta. \xc4\x8ce izrabi manj kot 15 dni, preostanek zapade. O\xc4\x8detovski dopust lahko o\xc4\x8de po novem izrabi v strnjenem nizu ali po dnevih. Za primerjavo: materinski dopust v Sloveniji traja 105 dni in je v celoti pla\xc4\x8dan._NEWLINE_O\xc4\x8detovski dopust je bil v Sloveniji uveden leta 2002. Do leta 2015 so imeli o\xc4\x8detje 15 dni pla\xc4\x8danega in 75 dni nepla\xc4\x8danega dopusta. Z letom 2016 se je razmerje med pla\xc4\x8danim in nepla\xc4\x8danim dopustom spremenilo na 20:50 dni, z letom 2017 na 25:25 dni, z letom 2018 pa se je pravica do nepla\xc4\x8danega o\xc4\x8detovskega dopusta ukinila. O\xc4\x8detje otrok, mlaj\xc5\xa1ih od treh let, lahko po novi ureditvi izkoristijo preostanek nepla\xc4\x8danega o\xc4\x8detovskega dopusta iz preteklih let._NEWLINE_Pravico do o\xc4\x8detovskega dopusta ima o\xc4\x8de tako v zakonski kot zunajzakonski skupnosti in je praviloma neprenosljiva. \xc4\x8ce ga o\xc4\x8de \xc5\xa1e ni izrabil, pa lahko dopust pod enakimi pogoji izrabi materin zakonec ali zunajzakonski partner, ki dejansko neguje in varuje otroka. O nameri izrabe dopusta je potrebno delodajalca obvestiti najkasneje 30 dni pred predvidenim nastopom o\xc4\x8detovskega dopusta.\n_START_SECTION_\nO\xc4\x8detovski dopust v tujini\n_START_PARAGRAPH_\nV Ju\xc5\xbeni Koreji in na Japonskem lahko o\xc4\x8detje koristijo kar 1 leto pla\xc4\x8danega o\xc4\x8detovskega dopusta. Med najbolj radodarnimi so \xc5\xa1e nordijske dr\xc5\xbeave, Estonija, Litva, Francija in Luksemburg. V Zdru\xc5\xbeenih dr\xc5\xbeavah Amerike materam \xe2\x80\x93 in s tem o\xc4\x8detom \xe2\x80\x93 ne pripada ni\xc4\x8d pla\xc4\x8danega porodni\xc5\xa1kega dopusta; zadeva se ureja na ravni posamezne delovne organizacije. Tudi nepla\xc4\x8danega dopusta imajo ameri\xc5\xa1ki star\xc5\xa1i manj kot drugod, in sicer 12 tednov vsak.\n_START_SECTION_\nU\xc4\x8dinki o\xc4\x8detovskega dopusta\n_START_PARAGRAPH_\nStar\xc5\xa1i otrok, rojenih po reformi, poro\xc4\x8dajo o 11\xc2\xa0% manj\xc5\xa1i meri konfliktov glede delitve hi\xc5\xa1nih opravil. S 50\xc2\xa0% ve\xc4\x8djo verjetnostjo kot star\xc5\xa1i otrok, rojenih pred reformo, poro\xc4\x8dajo tudi o pravi\xc4\x8dni delitvi pranja perila. \xc4\x8ceprav o\xc4\x8detovski in star\xc5\xa1evski dopust trajata le kratek \xc4\x8das, se lahko pozitivni vzorci delitve dela ohranijo v prihodnosti. Med novope\xc4\x8denima star\xc5\xa1ema naj bi se razvila t. i. dinamika vodja-pomo\xc4\x8dnik: matere naj bi prevzele glavno skrb, o\xc4\x8detje pa naj bi nudili pomo\xc4\x8d, ko jo matere potrebujejo oziroma zanjo prosijo. O\xc4\x8detovski dopust o\xc4\x8detom tako omogo\xc4\x8da razvoj \xc4\x8duta za odgovornost, ki je osrednji element materinstva, ter bolj aktivno vpletenost v vsakodnevne star\xc5\xa1evske obveznosti. Iz tega izhaja ideja, da so mo\xc5\xa1ki enako sposobni star\xc5\xa1i kot \xc5\xbeenske, ki jo podpira vse obse\xc5\xbenej\xc5\xa1a literatura na temo o\xc4\x8detov kot primarnih ali samostojnih skrbnikov. \xc5\xa0tevilne raziskave tako potrjujejo, da je star\xc5\xa1evstvo nau\xc4\x8deno, pri \xc4\x8demer je bistvenega pomena izku\xc5\xa1nja iz prve roke.\n_START_SECTION_\n(Ne)kori\xc5\xa1\xc4\x8denje o\xc4\x8detovskega dopusta\n_START_PARAGRAPH_\nO\xc4\x8detovski dopust je dve leti po uvedbi prvotne reforme vsaj delno koristilo 70\xc2\xa0% Norve\xc5\xbeanov, leta 2003 pa 89\xc2\xa0%. V Sloveniji je po podatkih iz leta 2014 o\xc4\x8detovski dopust izrabilo 85\xc2\xa0% o\xc4\x8detov. Kanadski o\xc4\x8detje, ki niso izkoristili o\xc4\x8detovskega dopusta, nad svojo novo vlogo medtem niso bili ni\xc4\x8d manj navdu\xc5\xa1eni, vendar niso videli potrebe po tem, da ostanejo doma, ali pa niso \xc5\xbeeleli biti odsotni na delovnem mestu. Najpogostej\xc5\xa1i razlog za delno ali v celoti neizkori\xc5\xa1\xc4\x8den o\xc4\x8detovski dopust je bila skrb glede tega, kako bodo na odsotnost gledali nadrejeni, kolegi ali klienti. V Ju\xc5\xbeni Koreji in na Japonskem bi o\xc4\x8detje lahko ostali doma kar celo leto, a se za to mo\xc5\xbenost odlo\xc4\x8dita le 2\xc2\xa0%. Razlog za to naj bi le\xc5\xbeal ravno v dru\xc5\xbebeni stigmi, ki spremlja ta pojav. Na kori\xc5\xa1\xc4\x8denje in trajanje o\xc4\x8detovskega dopusta naj bi med drugim vplivala prisotnost sodelavcev, ki so o\xc4\x8detovski dopust \xc5\xbee koristili.'